29.6.2023
DA
Den Europæiske Unions Tidende
C 229/15
36. fremhæver udviklingen af initiativer inden for kulturel og demokratisk undervisning med henblik på at fremme mobiliteten og kontakten mellem mennesker og opnå stærkere samfund via bæredygtig social og økonomisk udvikling; 37. fremhæver betydningen af at øge kapaciteten til at forudsige, håndtere og bekæmpe desinformation vedrørende covid-19 og øge samfundets modstandsdygtighed mod trusler fra propaganda, falske nyheder og hadefuld tale uden at begrænse mediernes ytringsfrihed; 38. understreger, at det er vigtigt at skabe job af højere kvalitet for unge, hvilket er en særlig udfordring i lyset af de strukturelle drivkræfter bag udviklingen såsom teknologisk innovation og globalisering for at forhindre eventuelle samfundsøkonomiske konsekvenser af hjerneflugt i østpartnerskabslandene; 39. bemærker, at alle østpartnerskabslandenes sundhedssystemer hurtigt blev overbelastet under covid-19-pandemien, og at de politiske beslutningstagere derfor bør øge den gensidige bistand og finansieringen af det offentlige sundhedsvæsen for at øge beredskabsniveauet; 40. bemærker, at covid-19-pandemien har fremskyndet den digitale omstilling, og at østpartnerskabslandene bør betragte de nuværende uddannelsesmodellers bæredygtighed og produktivitet fra nye vinkler; 41. understreger, at landene i Det Østlige Partnerskab bør samarbejde om at udveksle erfaringer fra politikkerne for genopretning efter pandemien for at styrke beredskabet og samarbejdet i forbindelse med lignende udfordringer fremover; 42. understreger, at der er behov for klare rammer for beskæftigelse som drivkraft bag den dobbelte omstilling for at afbøde de samfundsøkonomiske konsekvenser af covid-19-pandemien, styrke den bæredygtige konkurrencedygtighed i hovedstæderne, sikre anstændige arbejdspladser og lige muligheder og øge stabiliteten og velstanden i regionen; 43. fremhæver behovet for at fremme strategiske investeringer med henblik på bæredygtig og grøn vækst i en cirkulær økonomi, samtidig med at fødevaresikkerheden øges i østpartnerskabsregionen; 44. understreger, at det er vigtigt at fremme økonomisk udvikling ved hjælp af foranstaltninger såsom øget konnektivitet og regional udvikling, handel mellem regionerne, landbrug og udvikling af landdistrikterne med kraftig politisk fokus på miljøbeskyttelse med henblik på at øge modstandsdygtigheden mod klimaforandringer, fremme omstillingen til en kulstoffattig cirkulær økonomi og udvikle den digitale økonomi; 45. bemærker, at det er vigtigt at øge den tekniske ekspertise og kapacitet for at indføre indenlandske rammer for emissionsovervågning, -indberetning og -kontrol i overensstemmelse med den nye udvidede ramme for gennem­ sigtighed i henhold til Parisaftalen; 46. bifalder den økonomiske plan og investeringsplanen for Det Østlige Partnerskab, som skal mobilisere 2,3 mia.
EUR fra EU's budget i tilskud, lån og garantier for at fremme genopretningen efter pandemien og sikre bæredygtig omstilling af østpartnerskabslandenes økonomier for at gøre dem mere modstandsdygtige og integrerede; bemærker, at planen vil kunne sikre offentlige og private investeringer på op til 17 mia.
EUR; 47. opfordrer alle interessenter i EU og østpartnerskabslandene til at øge deres indsats for at gennemføre højt profilerede flagskibsinitiativer, herunder projekter, som skal udvikle konnektiviteten i Sortehavsområdet, såsom undervandskabler til eltransmission og fiberoptiske kabler og direkte færge- og tilbringertjenester mellem Georgien og EU-medlemsstater (Rumænien og Bulgarien), som vil kunne nedbringe transit- og transporttiden og gøre disse regioner mere tilgængelige; 48. minder om, at EU fortsat vil støtte de østpartnerskabslande, der ønsker at opbygge deres modstandsdygtighed og stabilitet i regionen, ved at tilbyde forskellige former for samarbejde og engagement, herunder cyberstøtte, hybrid støtte og anden ikkemilitær støtte.